text: Golf er kommet på skoleskemaet
  10 oktober 2016 kl. 12.36
  Elever fra tre skoler i Esbjerg skal for en periode ud på greenen og svinge køllen som en del af undervisningen.
  
  Som en del af undervisningen skal eleverne i de ældste klasser i de kommende dage en tur ud på græsset og spille en omgang golf.
  Det er Esbjerg Golfklub, der har inviteret tre skoler fra området til at deltage i den utraditionelle undervisning.
  - Vi vil gerne have flere unge spillere, og det er almindeligt kendt at foreningslivet og skolelivet gerne vil samarbejde mere, siger formand for Esbjerg Golfklub Per Fisker til TV SYD.
  En af eleverne der er ude på greenen er Laura Kobbelgaard der går i 9. klasse på Auraskolen i Bryndum. 
  -Først så synes jeg det var mærkeligt at vi skulle spille golf. Men da vi først kom igang, så synes jeg at det er vildt fedt. Det er ikke noget man kommer til at spille hver dag, så det er fedt at få lov til at prøve noget andet, siger hun til TV SYD.
  Det er ikke kun idrætsundervisningen, som golfspillet skal supplere. Meningen er også at eleverne skal lære lidt disciplin. 
  - Man er jo sin egen dommer, og selvom det ikke er en holdsport, så skal man spille på samme bane som andre, siger Per Fisker.
  Omkring 100 elever skal igennem golfkurset, der varer tre dage.
  